text: Ungt par sigtet for grov vold mod deres spædbarn
  13 december 2018 kl. 16.36
  Den kun seks uger gamle drengebaby har fået alvorlige skader over det meste af kroppen. Nu er forældrene varetægtsfængslet.
  Forældrene på 23 og 27 år er sigtet for at ruske babyen, så han har brækket knoglerne over det meste af den lille krop. Begge kraveben, seks ribben, højre skinneben og begge overarmsknogler.
  Det kom frem under den åbne del af grundlovsforhøret torsdag eftermiddag ved retten i Sønderborg, skriver JydskeVestkysten.
  Ruskevolden er, ifølge avisen, sket i en periode fra drengen kom til verden den 19. oktober 2018 og frem til 4. december. Det skulle være sket i et rækkehus i Nordborg og muligvis også andre steder.
  En 23-årig mand og en 27-årig kvinde fra Sønderborg-området blev torsdag ved et lukket grundlovsforhør ved Byretten i Sønderborg varetægtsfængslet frem til den 2. januar 2019, sigtet for at have udøvet grov vold mod deres seks uger gamle spædbarn #politidk https://t.co/mXJRuo3gcW
  Den 23-årige mand og den 27-årige kvinde er nu varetægtsfængslet frem til 2. januar 2019. De nægter sig begge skyldige i anklagerne.
  Ifølge Syd- og Sønderjyllands Politi er drengen uden for livsfare.
  TV SYD har talt med Syd- og Sønderjyllands Politi, der ikke har yderligere oplysninger i sagen. Det er ikke lykkedes at få fat i anklager Anna Tornbo.
  